[{"text_idx": "#000000", "text": "Tago de Unuig\u0302intaj Nacioj 2021"}, {"text_idx": "#000001", "text": "La 24-an de oktobro 2021, ni festas 76 jarojn de Unuig\u0302intaj Nacioj, la plej ampleksa internacia organizo, la plej ambicia elpas\u0302o por internacia diplomatio, kaj nuntempe la plej grava institucio por trovi kaj antau\u0306enigi tutmondajn solvojn por tutmondaj problemoj."}, {"text_idx": "#000002", "text": "La nuntempaj defioj, ekde klimats\u0302ang\u0302ig\u0302o g\u0302is genra malegaleco, ekde malpaco g\u0302is malsato, ekde deviga migrado g\u0302is maljusta diskriminacio, ekde KOVIM-19 g\u0302is malsanaj vivkondic\u0302oj, ekde misinformado g\u0302is malric\u0302eco, montras, ke la mondo bezonas multe pli da multflankismo kaj kunlaborado. Kaj por tio ni devas konstrui la UN-on kiun la popoloj de la mondo bezonas."}, {"text_idx": "#000003", "text": "Konfido kaj solidareco konsistigas esencan vojon por resanigi la mondon kaj konstrui pli bonan estontecon. Ni bonvenigas la vortojn de la G\u0302enerala Sekretario Anto\u0301nio Guterres, en sia Komuna Tagordo, ke ni estas en turnopunkto de la historio: la alpas\u0302o al pli dau\u0306ripova kaj paca estonteco por la popoloj de la mondo kaj por la mondo kiel tuto dependas de ni, la nuna homaro \u2013 kaj de niaj decidoj."}, {"text_idx": "#000004", "text": "Post kelkaj tagoj, malfermig\u0302os en Glasgovo la Konferenco de UN pri Klimats\u0302ang\u0302ig\u0302o, en kiu oni pridiskutos ne iujn lokajn problemojn au\u0306 regionajn malfacilaj\u0302ojn, nek tutmondajn problemetojn, sed la efektivan estontecon de la planedo kaj, kun g\u0302i, de la homa specio. C\u0302u c\u0302i-foje, c\u0302u en tiu c\u0302i Internacia Jaro de Paco kaj Konfido, UN kaj ties membroj trovos la kurag\u0302on rekte alfronti tiun demandon? C\u0302u la voc\u0302oj de la homoj, en c\u0302iuj ties lingvoj, estos au\u0306skultataj de UN kaj la diversaj s\u0302tatoj?"}, {"text_idx": "#000005", "text": "Ni speciale atentigas pri la fundamenta rolo de lingvoj, en atingo de la Celoj por Dau\u0306ripova Evoluigo. Ni bezonas au\u0306skulti c\u0302iujn voc\u0302ojn kaj paroli kun c\u0302iuj. Tio eblos nur en mondo en kiu la diversaj lingvoj kaj iliaj parolantoj estos plene respektataj kaj UN praktikos maksimuman multlingvecon kaj elserc\u0302os c\u0302iujn rimedojn por superi lingvajn barilojn. Diskriminacio kontrau\u0306 unuopaj lingvoj kaj ties parolantoj estas neakceptebla."}, {"text_idx": "#000006", "text": "La Esperanto-movado, kaj ene de g\u0302i Universala Esperanto-Asocio, antau\u0306enigas internacian kunlaboron, komprenemon kaj amikecon. Per la lingvo Esperanto ni disvastigas la mesag\u0302on de UN al c\u0302iuj anguloj de la mondo kaj per uzo de la lingvo ni praktikas au\u0306tentikan tutmondan dialogadon. Esperantistoj aktive partoprenas en internaciaj iniciatoj, kaj Universala Esperanto-Asocio, en sia konsulta statuso kun la Ekonomia kaj Socia Konsilio de UN, klopodas disvastigi, pere de la Internacia Lingvo Esperanto, informojn pri UN, kaj varbi subtenon por g\u0302i. Ni favoras multlingvismon, kaj ankau\u0306 klopodojn komunikig\u0302i trans la diversaj lingvoj. En c\u0302i tiu tago plena je espero, ni invitas c\u0302iujn kunig\u0302i por realigi la celojn de UN: tutmondan pacon, tutmondan aplikon de homaj rajtoj, kaj tutmondan dau\u0306ripovan evoluigon."}, {"text_idx": "#000016", "text": "Subtenu UEA per membrig\u0302o: /alighoj/alighilo"}, {"text_idx": "#000019", "text": "Subtenu UEA per membrig\u0302o: "}]